Kinemorphic Screensaver

Pauseskærms-programmet Kinemorphic Screensaver indeholder et utal af indstillingsmuligheder, som du kan bruge til at justere det med, lige indtil det passer til dit humør.

Kinemorphic Screensaver er et pauseprogram, der selv dukker op på skærmen, når computeren har stået stille i en tid. Kinemorphic laver de flotteste mønstre i nogle helt fantastiske farver på din skærm. Bag det hele ligger simpel matematik. Ud fra forskellige formler, som du kan påvirke, danner computeren levende billeder.

For at nyde farvefyrværkeriet behøver du ikke foretage dig noget som helst. Lad blot musen hvile og tastaturet stå i fred, så overtager Kinemorphic selv underholdningen. 
Hvis du selv vil lege med de mange indstillinger, der er gemt i programmet, skal du klikke på skrivebordet med højre museknap og vælge menupunktet "Egenskaber". Klik så på fanebladet "Pauseskærm".
Når du har installeret Kinemorphic, er den automatisk valgt som pauseskærm. Ved at ændre på indstillingerne kan du afgøre, hvor længe computeren skal have været i ro, før pauseskærmen går i gang. Sæt den fx til at gå i gang efter to minutter uden aktivitet.
 
Klik på knappen "Indstillinger" for at få adgang til de mange muligheder, Kinemorphic indeholder.
Kinemorphics vindue indeholder ikke færre end 18 faneblade. Her er forklaringer til de vigtigste elementer i de vigtigste menuer

Main Settings
Animation Speed Bestemmer hastigheden på animationen. Der kan reguleres mellem hurtig og langsom.
Saved Displays Vælg mellem en lang række foruddefinerede mønstre.
Allow Quick Preview Klik i denne boks for at kunne se den aktuelle indstilling i det lille vindue.

Auxillary Settings
Sæt "CPU Usage" til "High", så undgår du, at animationerne hakker. Til gengæld vil andre programmer køre langsommere, så længe pauseskærmen er på skærmen.
Edit Displays Også her kan du, som under "Main Settings", vælge et mønster ("Saved Displays"), men her kan du ændre på dem ved at klikke i de 12 bokse ("Active Modules"). Hvert display er lavet med et eller flere aktive moduler. Ved at ændre på disse indstillinger ændrer du fuldstændigt på mønsteret. Brug "Preview"-knappen for at se forandringerne. Får du lavet et display, du er særligt glad for, kan du navngive det og gemme det. Under "Saved Displays" skriver du det navn, du vil bruge, og trykker på "Save Selection"-knappen.

Du behøver ikke foretage dig noget som helst for at få glæde af Kinemorphic Screensaver, men programmet gemmer på så mange flotte muligheder, at det er værd at undersøge nogle af dem. Selv om der "kun" er tale om en pauseskærm, er der mange timers underholdning gemt bare med at afprøve alle indstillingerne.
Hver gang pauseskærmen er aktiv, kan den afbrydes ved at trykke på en tast eller ved at rykke lidt i musen. For at forlade indstillings-menuerne klikker du "OK", så kommer du tilbage til skrivebordet.

Afinstallation
Åbn Kontrolpanel og dobbeltklik på ikonen 'Tilføj/Fjern programmer'. Du får nu en liste over forskellige programmer. Find programmet "The Kinemorphic 3D Screen Saver" og tryk på knappen 'Tilføj/Fjern programmer'. Det vil fjerne Kinemorphic Screensaver demo fra din computer.

Systemkrav
Windows 95
486 CPU
1,5 MB diskplads
8 MB ram